C 228/156
FI
Euroopan unionin virallinen lehti
29.6.2023
1.5 ETSK suosittaa myös, että vähämerkityksisen tuen enimmäismäärän muutoksen lisäksi selvennetään seuraavia seikkoja: i) ”sosiaalisen asuntotarjonnan” määritelmän laajentaminen, ii) käsitteen ”kohtuullinen voittomarginaali” määritelmän parantaminen ottaen huomioon eron tekeminen niihin yhteisötalouden yrityksiin, joiden taloudelliset marginaalit liittyvät sosiaaliseen tarkoitukseen, ja iii) käsite ”markkinoiden puutteellinen toiminta”.
1.6 ETSK toteaa ”kohtuullisen voittomarginaalin” käsitteestä, että olisi hyödyllistä, jos komissio määrittäisi kriteerit ja indikaattorit, joiden avulla talouden toimijalle sallittava voittomarginaali voitaisiin suhteuttaa sen kykyyn huolehtia yleisen edun mukaisista tarkoituksista ja luoda näin myönteisiä sosiaalisia vaikutuksia.
2.
Yleistä 2.1 Komissio tiivistää valmisteluasiakirjassaan Evaluation of the State subsidy rules for health and social services of general economic interest and of the SGEI de minimis Regulation vuodesta 2012 voimassa ollutta Almunia-pakettia koskevan arviointinsa tulokset.
2.2 Vuoden 2012 paketin päätavoitteina terveys- ja sosiaalipalvelujen osalta oli i) yksinkertaistaa soveltuvuuskriteereitä ja ii) vähentää niiden jäsenvaltioiden hallinnollista taakkaa, jotka ovat valmiita maksamaan oikeudenmukaisin ja kohtuullisin ehdoin korvauksia yrityksille, joille on uskottu yleisiin taloudellisiin tarkoituksiin liittyvien palvelujen tarjoaminen haavoittuvassa asemassa oleville väestöryhmille.
2.3 Komission arvioinnissa pyritään siis selvittämään, missä määrin terveys- ja sosiaalipalveluihin sovellettavat säännöt ovat saavuttaneet tavoitteensa ja ovatko kyseiset säännöt edelleen asianmukaisia nykyisessä sosiaalisessa ja taloudellisessa toimintaympäristössä.
2.4 Komissio on tutkinut arvioinnissaan yksityiskohtaisesti terveys- ja sosiaalipalveluihin kymmenen viime vuoden aikana sovellettujen yleisiin taloudellisiin tarkoituksiin liittyviä palveluja koskevien sääntöjen vaikuttavuutta, tehokkuutta, johdonmukaisuutta ja eurooppalaista lisäarvoa.
Tarkoituksena on ymmärtää konkreettisia ongelmia, joita jäsenvaltiot ovat tähän mennessä kohdanneet pannessaan täytäntöön yleisiin taloudellisiin tarkoituksiin liittyviä palveluja koskevia sääntöjä.
Arvioinnissa on myös pyritty selvittämään, miten yleisiin taloudellisiin tarkoituksiin liittyville palveluille myönnettyä vähämerkityksistä tukea koskevaa asetusta on sovellettu.
2.5 Komission analyysista ilmenee, että yleisiin taloudellisiin tarkoituksiin liittyviä palveluja koskeva vuoden 2012 paketti on ollut varsin tehokas selkeyttämisen ja yksinkertaistamisen kannalta, koska sillä on yksinkertaistettu yleisiin taloudellisiin tarkoituksiin liittyviä palveluja koskevaa vuoden 2005 pakettia ottamalla käyttöön esimerkiksi yleisiin taloudellisiin tarkoituksiin liittyville palveluille myönnettyä vähämerkityksistä tukea koskeva asetus.
Siinä on myös selvennetty ja tarkennettu tiettyjä yleisiin taloudellisiin tarkoituksiin liittyviä palveluja koskevien sääntöjen soveltamisen kannalta merkityksellisiä peruskäsitteitä.
2.6 Arvioinnista ilmenee kuitenkin, että parantamisen varaa on edelleen.
Etenkin olisi selvennettävä tiettyjä keskeisiä käsitteitä, jotka liittyvät sekä Euroopan unionin toiminnasta tehdyn sopimuksen 107 artiklan että yleisiin taloudellisiin tarkoituksiin liittyviä palveluja koskevan lainsäädäntökehyksen soveltamiseen, kuten i) taloudellinen / muu kuin taloudellinen toiminta, ii) vaikutus kauppaan, iii) kohtuullinen voitto, iv) markkinoiden puutteellinen toiminta ja v) sosiaalinen asuntotarjonta.
Arvioinnissa tuodaan myös esiin mahdollisuus korottaa yleisiin taloudellisiin tarkoituksiin liittyviin palveluihin tällä hetkellä sovellettavan vähämerkityksisen tuen enimmäismäärää ja sidosryhmien laaja yksimielisyys tältä osin.
2.7 Tehokkuuden osalta arvioinnista ilmenee, että yleisiin taloudellisiin tarkoituksiin liittyville palveluille myönnettyä vähämerkityksistä tukea koskevalla asetuksella ja vuonna 2012 täytäntöön pannulla yleisiin taloudellisiin tarkoituksiin liittyviä palveluja koskevan päätöksen muutoksella on kyetty vähentämään viranomaisten hallinnollista taakkaa, vaikka tätä taakkaa voitaisiinkin keventää edelleen.
Muu kerätty näyttö viittaa siihen, että yleisiin taloudellisiin tarkoituksiin liittyviä palveluja koskevissa säännöissä asetettujen vaatimusten noudattamiseen liittyviä kustannuksia olisi alennettava.
2.8 Johdonmukaisuuden osalta arvioinnissa todetaan, että yleisiin taloudellisiin tarkoituksiin liittyviä palveluja koskevassa vuoden 2012 paketissa vahvistetut valtiontukisäännöt ovat sinällään johdonmukaiset ja että niillä voidaan varmistaa jäsenvaltioiden ja komission välinen parempi tehtävänjako.
Tämä tuo eurooppalaista lisäarvoa, jonka sekä julkiset että yksityiset sidosryhmät ovat laajalti tunnustaneet.
2.9 Yleisesti ottaen vallitsee yksimielisyys siitä, että yleisiin taloudellisiin tarkoituksiin liittyviä palveluja koskevalla vuoden 2012 paketilla on onnistuttu takaamaan vakaa oikeudellinen ympäristö jäsenvaltioille ja että sen avulla voidaan vastata EU:ssa oleviin tarpeisiin.
Covid-19-kriisin ja Venäjän Ukrainaan kohdistaman hyökkäyksen vaikutuksia ja epävarmuustekijöitä ei kuitenkaan ole voitu vielä täysin arvioida, ja joitakin lisäparannuksia voitaisiin tehdä tulevaisuudessa.